1970-luku

**1970-luku** oli vuosikymmen, joka alkoi 1. tammikuuta 1970 ja päättyi 31. joulukuuta 1979. Vuosikymmen oli 1900-luvun kahdeksas vuosikymmen.

__TOC__
## Politiikka

1970-luku oli 1960-luvun hippi- ja vapaamielisten aatteiden ajan loppumista tai muuttumista osaksi yleistä arvomaailmaa, esimerkiksi nais- ja rauhanasia, ja osaksi siirtymistä pinnallisen 1980-luvun suuntaan. Maailmanpolitiikkaa hallitsi idän ja lännen välinen asevarustelu sekä kolmannen maailman ongelmat.

1970-luku oli poliittisesti jatketta 1960-luvun radikalismille, mutta laimentuneena 1960-luvun johtohahmojen siirryttyä vallan eteisiin. Kylmän sodan rintama-asetelma oli yhä rautaesiripun jakama länsi ja itäblokki. Jännitettä maailmassa ylläpiti kilpavarustelu, muun muassa ydinaseiden suhteen, jota yritettiin hillitä aseistariisuntaneuvotteluilla idän ja lännen eli Varsovan liiton ja Naton välillä.

### Terrorismi

Terrorismia esiintyi näkyvästi arabimaissa ja Länsi-Euroopassa. Terroristiryhmiä olivat IRA Isossa-Britanniassa, ETA Espanjassa, Baader-Meinhof-ryhmä Saksan liittotasavallassa, Italiassa 400 eri järjestöä joista suurin oli Punaiset prikaatit, Japanissa JRA. Terrorismia vastaan ryhdyttiin tehokkaisiin vastatoimiin. Euroopassa terrorismi liittyi pääasiassa pienten kansojen erilaisiin itsenäisyyspyrkimyksiin tai iskut olivat vasemmistojärjestöjen tekosia. Neuvostoliitto tuki useita Euroopan ja arabimaiden terroristijärjestöjä.  

Euroopan kohutuimpia terrori-iskuja olivat Münchenin verilöyly syyskuussa 1972 − Musta syyskuu -ryhmän hyökkäys israelilaisia urheilijoita vastaan Münchenin olympialaisten aikana − ja  OPECin päämajaan Wienissä joulukuussa 1975. Näiden iskujen pääsuunnittelijaksi nimettiin Ilich Ramírez Sánchez, tunnettu myös nimillä ”Carlos” ja ”Shakaali”. Huomiota herättivät myös Punaisen armeijakunnan jäsenten hyökkäys Länsi-Saksan Tukholman-suurlähetystöön huhtikuussa 1975 ja Punaisten prikaatien suorittama Italian pääministerin Aldo Moron kaappaus ja murha keväällä 1978.

Arabiterrorismi ilmeni lentokonekaappauksina ja liittyi etenkin palestiinalaisten turhautumiseen Israelin vallan alla. 

### Liennytys

Vuosikymmentä leimasi liennytys Yhdysvaltain ja Neuvostoliiton välillä aina Afganistanin sisällissotaan asti. Länsi-Euroopan liennytys meni vielä pitemmälle, muun muassa ydinaseiden vastustus kohdistui nimenomaan Yhdysvaltain aseisiin ja pelättiin suomettumista (*Finnlandisierung*). Suomettuminen-termi liittyi Saksan sisäpolitiikkaan ja pelkoon, että liikaa Neuvostoliiton kanssa kauppaa käyvä maa jää syvälle Neuvostoliiton vaikutuspiiriin.

Kiinan kansantasavalta hyväksyttiin Yhdistyneiden Kansakuntien jäsenvaltioksi vuoden 1971 lopulla. Samalla Taiwan erotettiin järjestöstä, minkä Kiina oli asettanut oman jäsenyytensä ehdoksi. Yhdysvaltain ja Kiinan suhteissa tapahtui merkittävä avaus presidentti Richard Nixonin vieraillessa Pekingissä kesällä 1972. Vierailua olivat edeltäneet ulkoministeri Henry Kissingerin salaiset keskustelut pääministeri Zhou Enlain kanssa.

Leonid Brežnev teki keväällä 1978 ensimmäisenä Neuvostoliiton valtionpäämiehenä virallisen vierailun Länsi-Saksaan. Vierailun aikana Brežnev ja liittokansleri Helmut Schmidt allekirjoittivat 25-vuotisen taloudellisen yhteistyösopimuksen, mutta ratkaisematta jäi kysymys Länsi-Berliinin asemasta.

### Uusia itsenäisiä valtioita

Euroopan viimeiset siirtomaat itsenäistyivät. Portugali antoi itsenäisyyden Angolalle ja Mosambikille sekä Guinea-Bissaulle. Ranskan viimeinen siirtomaa Djibouti itsenäistyi. Jo ennen Angolan itsenäistymistä oli alkanut pitkä ja verinen, kolmen eri ryhmittymän välinen sisällissota, johon myös Etelä-Afrikka, Neuvostoliitto ja Kuuba sekaantuivat.

Itä-Pakistan itsenäistyi Pakistanista veristen taistelujen jälkeen Bangladeshin valtioksi vuonna 1971. Muiden muassa Intia ja Yhdysvallat sekä kaikki Pohjoismaat tunnustivat sen välittömästi. Muita 1970-luvulla itsenäistyneitä valtioita olivat Bahrain, Qatar, St. Vincent ja Grenadiinit, Kiribati, Salomonsaaret, Dominica, Saint Lucia, Tuvalu, Fidži ja Tonga.

### Vietnamin sodan päättyminen

Yhdysvallat sai sotahistoriaansa tahran jouduttuaan keskeyttämään epäonnistuneet toimensa ja vetäytymään Etelä-Vietnamista 1975, minkä jälkeen Pohjois-Vietnam miehitti Etelä-Vietnamin. Yhdysvallat siirtyi palkka-armeijaan ja varoi joutumasta sotilaallisiin selkkauksiin Jimmy Carterin presidenttikaudella. Vietnamin sodan jälkeen seurasi pian vietnaminkiinalaisten venepakolaisuus sekä Kiinan ja Vietnamin rajasota.

### Vallanvaihdoksia

Egyptin presidentti Gamal Abdal Nasser kuoli vuonna 1970 ja uudeksi presidentiksi tuli Anwar Sadat. Puolan puoluejohtaja Wladyslaw Gomulka erosi vuonna 1970 ja hänen seuraajakseen tuli Edward Gierek. Itä-Saksan uudeksi puoluejohtajaksi Walter Ulbrichtin tilalle tuli vuonna 1971 Erich Honecker.

Chilen presidentti Salvador Allende syrjäytettiin kenraali Augusto Pinochetin johtaman oikeistolaisen sotilasjuntan suorittamassa väkivaltaisessa vallankaappauksessa syyskuussa 1973.

Vuosi 1974 oli länsimaissa poikkeuksellisen vilkasta johtajavaihdosten aikaa. Yhdysvaltain presidentti Richard Nixon joutui luopumaan virastaan Watergate-skandaalin vuoksi ja uudeksi presidentiksi tuli varapresidentti Gerald Ford. Edellinen varapresidentti Spiro Agnew oli joutunut eroamaan henkilökohtaisten veroepäselvyyksiensä vuoksi, mikä sekin oli osaltaan nakertanut Nixonin suosiota. Länsi-Saksan liittokansleri Willy Brandt erosi hänen avustajansa Günter Guillaumen paljastuttua Itä-Saksan vakoojaksi ja uudeksi liittokansleriksi tuli Helmut Schmidt. Ranskan presidentti Georges Pompidou kuoli kesken virkakautensa ja hänen seuraajakseen tuli Valéry Giscard d’Estaing. Portugalin sotilashallitus syrjäytettiin niin sanotussa neilikkavallankumouksessa. Myös Kreikan sotilashallitus kaatui ja maasta tuli tasavalta.

Argentiinan presidentti Juan Perón kuoli kesällä 1974 ja uudeksi presidentiksi tuli hänen vaimonsa Isabel Perón. Isabel Perón syrjäytettiin vuonna 1976, jolloin valtaan nousi kenraali Jorge Videlan johtama sotilasjuntta.

Etiopian keisari Haile Selassie syöstiin vallasta vuonna 1974. Vallan otti äärivasemmistolainen sotilashallitus eversti Mengistu Haile Mariamin johdolla. Vuosina 1977−1978 Etiopian ja Somalian välillä käytiin lyhyt mutta verinen Ogadenin sota.

Espanjan valtionpäämies Francisco Franco kuoli vuonna 1975 ja maa palasi monarkiaan Juan Carlos I:n noustessa valtaistuimelle.

Kiinan johtaja Mao Zedong kuoli vuonna 1976 ja niin kutsuttu neljän kopla kukistui Hua Guofengin ottaessa maan johdon. Kiinan vallanvaihdoksen seurauksena maan suhteet sen eurooppalaiseen liittolaiseen Albaniaan kylmenivät.

Yhdysvaltain uudeksi presidentiksi valittiin syksyllä 1976 Jimmy Carter.

Ruotsin sosialidemokraattinen puolue kärsi tappion syksyn 1976 valtiopäivävaaleissa. Olof Palmen hallitus erosi ja Keskustapuolueen Thorbjörn Fälldin muodosti uuden hallituksen.

Pakistanin presidentiksi vuonna 1972 tullut Zulfikar Ali Bhutto syrjäytettiin kenraali Muhammad Zia ul-Haqin johtamassa vallankaappauksessa vuonna 1977 ja asetettiin syytteeseen erään hänen poliittisen vastustajansa murhasta. Vuonna 1979 Bhutto tuomittiin kuolemaan ja teloitettiin.

Vuoden 1979 aikana monet diktaattorit syöstiin vallasta: Pol Pot Kambodžassa, Idi Amin Ugandassa, Francisco Macías Nguema Päiväntasaajan Guineassa, Bokassa Keski-Afrikassa ja Anastasio Somoza Debayle Nicaraguassa. Iranin šaahi Muhammad Reza Pahlavi luopui vallasta ja lähti maanpakoon, ja maan johtoon nousi ajatollah Khomeini. Etelä-Korean presidentti Park Chung-hee joutui murhan uhriksi. Irakin presidentti Ahmad Hassan al-Bakr erosi ja luovutti vallan serkulleen Saddam Husseinille.

### Vaihtoehtoliikkeet

Intiaanit järjestivät mielenosoituksia muun muassa Wounded Kneessä. Mustat muslimit protestoivat.

Aika nosti uusia liikkeitä. Ympäristöliike, toisen aallon feminismi, New age -uskonnot ja punk rock nousivat 1970-luvulla. Punk syntyi Englannissa ja vihreys levisi aluksi Saksassa.

## Talous

Taloudellisesti 1970-luvun alkupuolen öljykriisi oli pelottava kokemus länsimaille, mutta esimerkiksi Yhdysvalloissa jo sitä ennen oli siirrytty hitaampaan talouskasvuun, suureen inflaatioon ja pysyvään suurehkoon työttömyyteen.

Japanin nousu oli huipussaan muun muassa elektroniikassa, autoteollisuudessa ja laivanvarustuksessa. Monet läntiset teollisuusmaat joutuivat siirtämään tehtaitaan Aasian maihin (etenkin Singaporeen) kyseisten maiden lakien vaatiessa teollisten tuotteiden kokoonpanon kotimaassa.

Kehitysmaista Itä-Aasian ”tiikerit”, kuten Etelä-Korea, Taiwan, Hongkong, Singapore alkoivat päästä vauhtiin. Kiina aloitti Maon kauden jälkeen vuonna 1978 uudistukset kohti markkinavetoisempaa taloutta. Latinalaisessa Amerikassa tuontia korvaava teollistuminen alkoi yskiä yhä pahemmin vuosikymmenen loppua kohden. Vallitsevassa kehitysajattelussa 1970-luvun suuntaus olivat perustarpeet, joita pyrittiin tyydyttämään aikaisempaa suoremmin. Tällaista ajattelua edusti esimerkiksi Maailmanpankin Robert McNamara. Kehitysmaiden velkakriisi alkoi kehittyä pankkien lainatessa niille öljyntuottajamaiden talletusten vuoksi halventunutta rahaa ja teollisuusmaiden talouspolitiikan nostaessa kansainvälisiä korkoja. Tätä ei kuitenkaan vielä juuri huomattu. Kehitysmaat vaativat kansainvälisillä foorumeilla Uutta kansainvälistä talousjärjestystä, joka oli kasa talouspoliittisia toimenpiteitä maailmantalouden muuttamiseksi kehitysmaille suosiollisempaan suuntaan.

## Tiede ja tekniikka

Nasan Apollo-ohjelma lopetettiin ennenaikaisesti. Avaruussukkulan rakentamisen suuret kustannusylitykset ja viivästymiset herättivät epäluottamusta tekniikkaan, ydintekniikkaa kohtaan esitettiin pelonsekaista kritiikkiä.

Yhdysvallat siirtyi lyijyttömän bensiinin käyttäjäksi.

Kvartsikide-kellot tulivat, ja esimerkiksi rannekelloja ei enää tarvinnut vetää.

Mikroprosessorit keksittiin ja niitä alettiin käyttää jo kulutustuotteissakin. Muita vuosikymmenen keksintöjä ovat muun muassa taskulaskin. Edellisellä vuosikymmenellä keksitty C-kasetti teki läpimurtonsa. Maailman ensimmäinen pelikonsoli Magnavox Odyssey julkaistiin 1972. 1980-luvulla läpimurron tehnyt VHS-formaatti julkaistiin 1976. Aikakauden tietokoneita olivat muun muassa Commodore PET, Apple II, TRS-80 ja Atarin 8-bittiset.

## Kirjallisuus

Kirjallisuudessa Nobel-palkinto annettiin vuosikymmenen alussa Aleksandr Solženitsynille kirjoista *[[Syöpäosasto]]*, *[[Ivan Denisovitšin päivä]]* ja *[[Vankileirien saaristo]]*, joissa kerrottiin Neuvostoliiton vankileireistä ja niiden kieltämisestä.

Muita kirjailijoita:

* Isaac Asimov
* Jorge Luis Borges
* André Brink
* Heinrich Böll
* John le Carré
* Arthur C. Clarke
* E. L. Doctorow
* John Fowles
* Carlos Fuentes
* Nadine Gordimer
* Günter Grass
* Ursula K. Le Guin
* John Irving
* Stan Lee
* Norman Mailer
* Gabriel García Márquez
* Toni Morrison
* Iris Murdoch
* V. S. Naipaul
* Thomas Pynchon
* Philip Roth
* William Styron
* Hunter S. Thompson
* John Updike
* Kurt Vonnegut

## Musiikki

* Pop: Abba, Elvis Presley, Elton John, Fleetwood Mac, Manhattan Transfer
* Rock: The Rolling Stones, The Eagles, Neil Young, Bob Dylan, Bruce Springsteen, Frank Zappa, John Lennon, The Runaways, Wings, Allman Brothers Band, Lynyrd Skynyrd, ZZ Top
* Country: Dolly Parton, Loretta Lynn
* Laulaja-lauluntekijät: Carole King, Joni Mitchell, Van Morrison, Lou Reed, Patti Smith
* Disko: Bee Gees, Boney M., Donna Summer, Kool & the Gang, Diana Ross, Earth, Wind & Fire, Sister Sledge, Chic, Pointer Sisters, Odyssey, Baccara
* Funk: James Brown, Parliament-Funkadelic, The Meters; soul: (Marvin Gaye, Stevie Wonder, Tower of Power
* Reggae: Bob Marley
* Progressiivinen rock: King Crimson, Pink Floyd, Yes, Genesis, Gentle Giant, Procol Harum
* Glam rock: David Bowie, Gary Glitter, Sweet, Slade, Alice Cooper, T. Rex, Queen, Roxy Music, Alvin Stardust
* Heavy metal ja hard rock, ”jytä”: AC/DC, The Who, Kiss, Led Zeppelin, Deep Purple, Foghat, Uriah Heep, Black Sabbath, Aerosmith, Ted Nugent, Nazareth, Iggy Pop, Rainbow, Van Halen
* Purukumipop, ”purkka”: Middle of the Road, Mud, The Rubettes, alkuaikojen Sweet, Bay City Rollers
* Elektroninen musiikki: Kraftwerk, Jean-Michel Jarre
* Punk: Sex Pistols, The Clash, Ramones. Dead Kennedys, The Damned, The Stranglers, Sham 69
* Uusi aalto: (Blondie, The Jam, The Police, The Pretenders, Talking Heads
* Fuusiojazz: Weather Report, Chick Corea, Return to Forever, Mahavishnu Orchestra

## Elokuva

1970-luvun kulttuurissa kritisoitiin ”järjestelmää”, muun muassa Francis Ford Coppolan *[[Kummisetä (elokuvatrilogia)|Kummisetä]]*-elokuvissa (1972, 1974) mafiosot esitettiin korruptoituneita poliiseja kunniallisempina. Clint Eastwoodin italowesternit ja *[[Likainen Harry]]*(1971) kertoivat raa’asti menneestä ja nykyhetkestä. Ihanteellista mennyttä etsittiin elokuvassa *[[Svengijengi ’62]]*. Myös *[[Grease (elokuva)|Grease]]* ja muut nuortenelokuvat ihannoivat menneiden vuosien rock and roll -kulttuuria. Suurta seikkailua edustivat James Bond -elokuvat sekä George Lucasin *[[Tähtien sota]]*. Erityisen menestynyt oli Steven Spielbergin jännityselokuva *[[Tappajahai (elokuva)|Tappajahai]]* (1975). 

Vuosikymmenen merkkiteoksiin kuuluivat venäläisen Andrei Tarkovskin *[[Peili (vuoden 1975 elokuva)|Peili]]* (1975), Martin Scorsesen *[[Taksikuski]]* (1976) sekä Francis Ford Coppolan Vietnamin sotaa kuvaava *[[Ilmestyskirja. Nyt]]* (1979). Samaa sotaa kuvasi vuoden 1978 *[[Kauriinmetsästäjä]]*. Rainer Werner Fassbinder ja Werner Herzog edustivat uutta saksalaista elokuvaa. Merkittäviä tieteiselokuvia olivat Stanley Kubrickin *[[Kellopeliappelsiini (elokuva)|Kellopeliappelsiini]]* (1971) ja Ridley Scottin *[[Alien – kahdeksas matkustaja|Alien]]* (1979). Menestyneitä kauhuelokuvia olivat muun muassa *[[Manaaja (elokuva)|Manaaja]]* (1973), *[[Texasin moottorisahamurhat (vuoden 1974 elokuva)|Texasin moottorisahamurhat]]* (1974) ja *[[Carrie (vuoden 1976 elokuva)|Carrie]]* (1976, Suomen ensi-ilta vasta 1991).

Brittiläisen Monty Python -koomikkoryhmän elokuviin kuuluivat *[[Monty Pythonin hullu maailma|Monty Python and the Holy Grail]]* (1975) ja *[[Brianin elämä]]* (1979). Vuosikymmenen ilmiöitä olivat myös katastrofielokuvat sekä seksiviritteiset elokuvat kuten Bernardo Bertoluccin *[[Viimeinen tango Pariisissa]]* (1972). Edellisen vuosikymmenen hippiliikettä kuvasi musikaalifilmatisointi *[[Hair (elokuva)|Hair]]* (1979). 

Vuosikymmenen ohjaajanimiä olivat Woody Allen, Robert Altman, Dario Argento, Bernardo Bertolucci, Michael Cimino, Mel Brooks, John Carpenter, Bob Fosse, William Friedkin, Akira Kurosawa, Brian De Palma, Roman Polański, Terry Gilliam, Sidney Lumet, Terrence Malick, David Lean, Sam Peckinpah, François Truffaut, Pier Paolo Pasolini, Don Siegel, Dalton Trumbo, Luchino Visconti, Federico Fellini, George A. Romero, Sydney Pollack, Alan J. Pakula, Alejandro Jodorowsky, Elia Kazan ja Peter Weir. Näyttelijöitä olivat yhdysvaltalaiset Marlon Brando, Charles Bronson, Farrah Fawcett, Dustin Hoffman, Shirley MacLaine, Al Pacino, Steve McQueen, Paul Newman ja Jack Nicholson, englantilainen Peter Sellers, hongkongilainen Bruce Lee, intialainen Amitabh Bachchan ja norjalainen Liv Ullmann.

1970-luvulla Suomessa ensi-iltansa saaneista elokuvista katsotuimmiksi nousivat *[[Yksi lensi yli käenpesän (elokuva)|Yksi lensi yli käenpesän]]* (789&nbsp;409 katsojaa), *[[Papillon (elokuva)|Papillon]]* (739&nbsp;320 katsojaa) ja *[[Maa on syntinen laulu (elokuva)|Maa on syntinen laulu]]* (711&nbsp;628 katsojaa).

## Televisio

* *[[Avaruusasema Alfa]]*
* *[[Juuret (televisiosarja)|Juuret]]*. 
* *[[Onnen päivät]]*
* toiseen maailmansotaan sijoittuvat tv-sarjat kuten *[[Colditz (televisiosarja)|Colditz]], [[Polttouhrit (televisiosarja)|Polttouhrit]]* ja *[[Maanalainen armeija]]*
* yhdysvaltalaiset etsiväsarjat kuten *[[Cannon]], [[Columbo]]* ja *[[Kojak]]*
* brittikomediasarjat kuten *[[Mennään bussilla]], [[Monty Pythonin lentävä sirkus]]* ja *[[Benny Hill]]*
* brittidraamasarjat kuten *[[Merilinja]], [[Ashtonin perhe]]* ja *[[Testamentti (televisiosarja)|Testamentti]]*
* amerikkalaiset komediasarjat kuten *[[Perhe on pahin]], [[Onnen päivät]]* ja *[[Terve taas, Kotter]]*
* supersankarihahmoihin perustuvat televisiosarjat kuten *[[Wonder Woman (televisiosarja)|Wonder Woman]]* ja *[[Kuuden miljoonan dollarin mies]]*
* *[[Charlien enkelit]]*
* *[[Lemmenlaiva]]*
* *[[Lumikenttien kutsu]]*
* *[[Pieni talo preerialla (televisiosarja)|Pieni talo preerialla]]*

## Muoti

1970-luku sisälsi useita eri tyylejä, kuten esimerkiksi hippityyli, diskomuoti, rockmuoti, new age -tyyli, vihreän aatteen tyyli.
* korkeat korot, tolppakorkokengät ja paksut kengänpohjat sekä naisilla että miehillä
* leveät lahkeet, vuosikymmenen loppupuolella lahkeet kapenivat
* afrokampaus
* suurilinssiset paksusankaiset silmälasit
* lakkanailonpusakat ja -takit
* värjätyt hiukset
* 1970-luvun lopulla punk-muoti: irokeesihiustyyli, niitit vaatteissa

#### Naisten muoti

* mikroshortsit
* catsuit
* pallokuvioiset leningit

#### Miesten muoti

* pitkät tai puolipitkät hiukset
* pulisongit
* vapaa-ajanpuvut
* vakosamettifarkut
* kauluspaitojen suuret kaulukset
* tweed-vaatteet

## Urheilu

1970-luvulla käytiin kesäolympialaiset 1972, talviolympialaiset 1972, kesäolympialaiset 1976 ja talviolympialaiset 1976. Suomen menestynein urheilija oli Lasse Virén joka voitti 4 olympiakultaa pitkien matkojen 5000 ja 10 000 metrin juoksuissa .

Urheilijoita:

* Muhammad Ali
* Franz Beckenbauer
* Wilt Chamberlain
* Nadia Comăneci
* Johan Cruijff
* Chris Evert
* Bobby Fischer
* Niki Lauda
* Rod Laver
* John McEnroe
* Edwin Moses
* Jack Nicklaus
* Bobby Orr
* Arnold Palmer
* Pelé
* Arnold Schwarzenegger
* O. J. Simpson
* Mark Spitz

## Uskonto

Idän uskonnot ja new age kiinnostivat. Yhdysvalloissa nousi monia TV-evankelistoja niin suuriksi tekijöiksi, että 1980-luvulta lähtien he vaikuttivat Yhdysvaltain liittovaltion poliittisiin ratkaisuihin.

Kansan temppeli oli yhdysvaltalaisen Jim Jonesin johtama kultti, jonka lähes kaikki jäsenet, 900 tappoivat itsensä tai surmattiin Guyanan viidakossa 18. marraskuuta 1978.

## Henkilöitä

### Poliitikkoja ja johtajia

* Leonid Brežnev, Neuvostoliiton johtaja
* Jimmy Carter, Yhdysvaltain presidentti
* Gerald Ford, Yhdysvaltain presidentti
* Urho Kekkonen, Suomen presidentti
* Richard Nixon, Yhdysvaltain presidentti
* Georges Pompidou, Ranskan presidentti
* Valéry Giscard d'Estaing, Ranskan presidentti
* Willy Brandt, Länsi-Saksan liittokansleri
* Helmut Schmidt, Länsi-Saksan liittokansleri
* Erich Honecker, Itä-Saksan puoluejohtaja
* Edward Gierek, Puolan puoluejohtaja
* Anwar Sadat, Egyptin presidentti
* Muammar Gaddafi, Libyan johtaja
* Park Chung-hee, Etelä-Korean presidentti
* Kim Il-sung, Pohjois-Korean Suuri johtaja
* Mao Zedong, Kiinan johtaja
* Hua Guofeng, Kiinan johtaja
* Pol Pot, Kambodžan johtaja
* Idi Amin, Ugandan diktaattori
* Jean-Bédel Bokassa, Keski-Afrikan presidentti/keisari
* Mobutu Sese Seko, Zairen presidentti
* Muhammad Reza Pahlavi, Iranin šaahi
* Francisco Franco, Espanjan johtaja
* Salvador Allende, Chilen presidentti
* Augusto Pinochet, Chilen presidentti
* Juan Perón, Argentiinan presidentti
* Isabel Perón, Argentiinan presidentti
* Fidel Castro, Kuuban presidentti
* Kurt Waldheim, YK:n pääsihteeri
* Paavali VI, paavi
* Johannes Paavali I, paavi
* Johannes Paavali II, paavi

## Katso myös
* Suomi 1970-luvulla

## Lähteet

## Kirjallisuutta
* 
* 

## Aiheesta muualla

* Ylen Elävä arkisto: 1970-luku .